ડલાસઃ ડલાસ-અમેરિકામાં આવેલા સ્વામિનારાયણ ગુરુકુલ યુએસએમાં નિર્માણ પામેલ નૂતન મંદિરમાં ભગવાન સ્વામિનારાયણ, રાધાકૃષ્ણ, સીતારામ, વેંકટેશ્વર બાલાજી, શિવ-પાર્વતી, ગણપતિ, હનુમાનજી આદિ દેવોનો મૂર્તિપ્રતિષ્ઠા મહોત્સવ 11મીથી 19માં ઓગસ્ટ દરમિયાન ઊજવાશે. આ માટે ગુરુકુળનાં બાળકો, યુવાનો અને વડીલ સ્ત્રી-પુરુષ ભક્તો તનતોડ સેવા કરી રહ્યાં છે. ભારતથી પણ એક પછી એક મંડળ આવી રહ્યાં છે. આ મહોત્સવમાં શ્રીમદ્ સત્સંગી જીવનની પારાયણ તથા સત્સંગ વ્યાખ્યાનમાળા, 25 કુંડી શ્રીમહા વિષ્ણુયાગ, 1008 સમૂહ મહાપૂજા, અખંડ ધૂન – અખંડ મંત્રલેખન, સાંસ્કૃતિક પ્રદર્શન, બાલ-યુવા સાંસ્કૃતિક કાર્યક્રમ, મહિલા મંચ, રક્તદાન કેમ્પ, આરોગ્ય નિદાન કેમ્પ જેવાં અનેકવિધ આયોજનો કરવામાં આવ્યાં છે.